text: Rømø har atter fibernet 
  06 august 2018 kl. 06.23
  Klokken 04.11 mandag morgen havde Stofa fået genoprettet fiberforbindelsen til de 2.200 brugere på Rømø, der nu atter kan komme på internettet og se tv.
  Det var ikke kun strømmen, der måtte afbrydes, da et oldtidshus i Hjemsted - Danernes Verden ved Skærbæk brændte søndag morgen.
  Branden var så kraftig, at de elkabler, der løber henover oldtidsparken blev beskadiget af ilden og var i fare for at falde ned. Sammen med kablerne løb også Stofas fiberrør, og varmen fra branden fik fiberledningerne inde i røret til at smelte.
  Derfor har Stofa i løbet af søndagen fået lagt et 16 kilometer langt fiberkabel til Rømø via dæmningen.
  - Nu skulle forbindelsen være genskabt. Vores kunder skal bare gå på nettet og kan også se tv helt som vanligt, siger Henrik Eske, kommunikationsansvarlig i Stofa, mandag morgen til TV SYD.
  Det meste af det nye fiberkabel ligger på jorden og skal nu graves ned - men det vigtigste har i første omgang været at få genskabt forbindelse mellem Rømø og omverdenen via internettet.
  
  